BCPG เดินเครื่องขายไฟ “โซลาร์ราชการ” 2 โครงการแรกของไทย พร้อมรับรู้รายได้ทันที
BCPG เดินเครื่องขายไฟโซลาร์ราชการ 2 โครงการแรกของไทย กำลังผลิตรวม 9 MW พร้อมรับรู้รายได้ทันที
20 ก.ค. 2561

นายบัณฑิต สะเพียรชัย กรรมการผู้จัดการใหญ่ บริษัท บีซีพีจี จำกัด (มหาชน) หรือ BCPG เปิดเผยว่า โครงการผลิตไฟฟ้าจากพลังงานแสงอาทิตย์แบบติดตั้งบนพื้นดินสำหรับหน่วยงานราชการ (โซลาร์ราชการ) กับองค์การสงเคราะห์ทหารผ่านศึก ที่บริษัทฯ เป็นผู้ร่วมลงทุน จำนวน 2 โครงการ รวมกำลังการผลิต 9 เมกะวัตต์ ได้แก่ โครงการที่อำเภอพระพุทธบาท จังหวัดสระบุรี ร่วมกับ องค์การสงเคราะห์ทหารผ่านศึก สำนักงานสงเคราะห์ทหารผ่านศึกเขตลพบุรี กำลังการผลิต 5 เมกะวัตต์
รวมทั้งโครงการที่อำเภอท่าม่วง จังหวัดกาญจนบุรี ร่วมกับ องค์การสงเคราะห์ทหารผ่านศึก สำนักงานสงเคราะห์ทหารผ่านศึกเขตสุพรรณบุรี กำลังการผลิตประมาณ 4 เมกะวัตต์ เป็น 2 โครงการแรกของประเทศที่สามารถจ่ายไฟฟ้าเข้าระบบเชิงพาณิชย์ได้ในวันที่ 20 และ  23 กรกฎาคมนี้ ตามลำดับ
โดยโครงการผลิตไฟฟ้าโซลาร์ราชการกับองค์การสงเคราะห์ทหารผ่านศึกทั้ง 2 โครงการนี้ สามารถรับรู้รายได้ในเดือนก.ค. 2561 ภายใต้อัตราการรับซื้อไฟฟ้าที่ 4.12 บาท/หน่วย เป็นระยะเวลา 25 ปี โดยได้รับการสนับสนุนการส่งเสริมการลงทุนจากคณะกรรมการส่งเสริมการลงทุน (BOI) ยกเว้นภาษีเงินได้ 8 ปี
ทั้งนี้ บริษัทมีนโยบายในการดำเนินงานที่สร้างมูลค่าเพิ่มให้กับองค์กรและสังคมในวงกว้าง ก่อให้เกิดการสร้างงาน สร้างรายได้ให้กับชุมชน ตามแนวทางการทำกิจการเพื่อสังคม (Social Enterprise) ซึ่งการสนับสนุนโครงการโซลาร์ราชการกับองค์การสงเคราะห์ทหารผ่านศึกและสหกรณ์การเกษตร ซึ่งบีซีพีจีได้เข้าร่วมโครงการไปก่อนหน้านี้ ถือเป็นการดำเนินงานในแนวทางดังกล่าว
อนึ่ง ณ ปัจจุบัน บริษัทฯ มีกำลังการผลิตไฟฟ้าจากพลังงานหมุนเวียนรวมทั้งสิ้นประมาณ 600 เมกะวัตต์ในประเทศไทย ประเทศญี่ปุ่น ประเทศฟิลิปปินส์ และประเทศอินโดนีเซีย ผ่านการลงทุนและดำเนินการธุรกิจพลังงานแสงอาทิตย์ ธุรกิจพลังงานลมและธุรกิจพลังงานความร้อนใต้พิภพ และกำลังรุกเข้าสู่การทำธุรกิจกับผู้บริโภคโดยตรง ด้วยการนำเทคโนโลยี blockchain มาใช้ในการซื้อขายไฟฟ้าและบริหารจัดการการใช้ไฟฟ้า เพื่อการเติบโตอย่างยั่งยืนต่อไป